[**JAVNI POZIV KORISNICIMA PRORAČUNA OPĆINE DEKANOVEC ZA DOSTAVU PRIJAVA ZA FINANCIJSKE POTPORE PROJEKTIMA I PROGRAMIMA ZA 2022. GODINU**](http://nedelisce.hr/index.php/obavijesti/395-javni-poziv-korisnicima-proracuna-opcine-nedelisce-za-dostavu-prijava-za-financijske-potpore-projektima-i-programima-za-2016-godinu)

  **1. PREDMET JAVNOG POZIVA**

Predmet ovog Javnog poziva je prikupljanje pisanih prijedloga programa i projekata svih korisnika Proračuna Općine Dekanovec iz područja društvenih djelatnosti za financiranje iz Proračuna Općine Dekanovec za 2022. godinu, sukladno *Odluci o kriterijima za dodjelu financijskih sredstava programima i projektima od interesa za Općinu Dekanovec.*

U 2022. godini samo iznimno će se financirati projekti i programi koji nisu prijavljeni na ovaj Javni poziv, i to samo oni gdje planiranje i projektiranje zbog objektivnih razloga nije bilo moguće realizirati u vrijeme raspisivanja ovog Javnog poziva.

Ukupno planirana vrijednost natječaja je 130.000,00 kuna.

**Prijave se podnose za sljedeća područja:**

1. predškolski i školski odgoj,
2. obrazovanje,
3. kultura,
4. tehnička kultura,
5. socijalna skrb i zdravstvena zaštita,
6. sport,
7. ostalo

**2. PRIJAVITELJI PROGRAMA I PROJEKATA – KORISNICI PRORAČUNA OPĆINE DEKANOVEC**

* Pod korisnicima Proračuna Općine Dekanovec podrazumijevaju se organizacije civilnog društva i druge pravne i fizičke osobe, a naročito:
1. udruge s područja kulture
2. sportski klubovi i udruženja
3. humanitarne udruge i udruženja s područja socijalne skrbi
4. udruge s područja zdravstva
5. vjerske organizacije
6. udruge građana
7. ustanove predškolskog i školskog odgoja
8. ostale udruge i pojedinci

**3. UVJETI ZA PRIJAVU NA JAVNI POZIV**

Uvjeti Javnog poziva za prijavu programa i projekata su:

1. udruga mora biti upisana u Registar udruga Republike Hrvatske;
2. korisnici programa ili projekta moraju biti građani s područja Općine Dekanovec;
3. program ili projekt ne smije biti:
* redovni program rada udruge i druge pravne i fizičke osobe,
* aktivnost čiji su korisnici isključivo članovi organizacije prijavitelja,
* usmjeren isključivo prema investicijskim ulaganjima, izgradnji ili adaptaciji kapitalnih objekata, kupnji opreme
* usmjeren zadovoljavanju temeljnih potreba poslovanja udruge i druge pravne i fizičke osobe;

4. da udruga i druga pravna i fizička osoba mora imati osigurano sufinanciranje troškova kandidiranog programa ili projekta i iz drugih izvora;

5. da za kandidirani program ili projekt nisu u cijelosti već odobrena sredstva iz inozemnih fondova i fondacija, fondova Europske unije, državnog proračuna, proračuna drugih jedinica lokalne i regionalne (područne) samouprave;

6. udruga i druga pravna i fizička osoba mora imati osigurane ljudske i materijalne resurse za provedbu programa ili projekta;

7. udruga i druga pravna i fizička osoba mora voditi transparentno financijsko poslovanje;

8. da udruga i druga pravna i fizička osoba nema dospjelu nepodmirenu obvezu prema državnom proračunu i proračunu Općine Dekanovec, osim ako joj je sukladno s posebnim propisima odobrena odgoda plaćanja navedenih obveza, pod uvjetom da se pridržava rokova plaćanja;

9. ukoliko se program ili projekt provodi s partnerom, potpisana Izjava o partnerstvu;

10. prijava na Javni poziv mora sadržavati sve podatke i dokumentaciju određenu Javnim pozivom.

 **4. SADRŽAJ PRIJAVLJENIH PROJEKATA I PROGRAMA**

Pri odabiru projekata i programa koji će se financirati prednost će imati projekti i programi koji će svojim sadržajem poticati:

* afirmaciju svih oblika izvaninstitucionalnog odgoja i obrazovanja djece, mladih i odraslih osoba;
* afirmaciju svih oblika kreativnosti i stvaralaštva;
* njegovanje i proučavanje povijesnih i sociokulturnih tradicija; demokratičnost i ekološku svijest;
* afirmaciju identiteta i promidžbu Općine Dekanovec u Republici Hrvatskoj i u inozemstvu;
* podizanje razine zdravstvene zaštite i socijalne skrbi;
* programe obrazovanja za stjecanje tehničkih i informatičkih znanja i vještina;
* programe sportsko-rekreacijskih aktivnosti građana te ostale programe i manifestacije koji će poticati i promicati sport;
* programe škola i manifestacija u kulturi, promicanje, unaprjeđenje i afirmaciju kulturnih vrijednosti te identiteta Općine Dekanovec;
* potporu udrugama proizašlim iz Domovinskog rata te potporu humanitarnim, socijalnim i srodnim organizacijama.

**5. SADRŽAJ PRIJAVE NA JAVNI POZIV**

5.1. Obvezni dijelovi prijave su:

1. ispunjen, potpisan i ovjeren Obrazac za prijavu programa ili projekta (Obrazac br. 1);

2. preslika Upisa u sudski registar, Registar udruga Republike Hrvatske ili drugi odgovarajući registar, te preslika upisa u registar neprofitnih organizacije

3. potvrda Porezne uprave o nepostojanju duga po osnovi javnih davanja;

4. potpisana izjava da za program ili projekt nisu u cijelosti već odobrena sredstva iz inozemnih fondova i fondacija, fondova Europske unije, državnog proračuna, proračuna drugih jedinica lokalne ili regionalne (područne) samouprave (Obrazac br. 2);

5. potpisana izjava o partnerstvu, ako postoje partneri na projektu (Obrazac br. 3);

6. odgovarajući dokument kojim se dokazuje da je za prijavljeni program ili projekt osigurano sufinanciranje iz točke 4. Uvjeta za prijavu na javni poziv (Izjave o sufinanciranju, Ugovor o sponzorstvu i slično).

5.2. Neobavezni dio prijave:

1. materijali o prezentaciji rada udruge i druge pravne i fizičke osobe – isječci iz novina, brošure, publikacije i slično.

 **6. NAČIN PRIJAVE**

Prijava programa ili projekta mora sadržavati svu dokumentaciju iz točke 5. ovog Javnog poziva. Udruge i druge pravne i fizičke osobe svoje programe ili projekte moraju prijaviti na **propisanom obrascu**popunjenom na računalu ili na pisaćem stroju. Udruge i druge pravne i fizičke osobe moraju odgovoriti na sva pitanja iz obrasca za prijavu programa ili projekta. Obrazac za prijavu može se dobiti:

* na internetskoj stranici Općine Dekanovec www.dekanovec.hr ili
* u Jedinstvenom upravnom odjelu Općine Dekanovec. Sva pitanja u vezi s Javnim pozivom mogu se tijekom njegova trajanja postaviti na e-mail: opcina-dekanovec@ck.t-com.hr najkasnije 3 dana prije isteka roka za predaju prijava na Javni poziv ili telefonom na broj 040/849 488.

**7. ROK I MJESTO PODNOŠENJA PRIJAVE**

**Rok za podnošenje prijava je 30 dana od dana objave Javnog poziva, zaključno s 13.12.2021. godine.** Prijavu na Javni poziv treba dostaviti putem pošte ili osobno u zatvorenoj omotnici s naznakom „**PRIJAVA NA JAVNI POZIV** “ na adresu:

Općina Dekanovec

F. Andrašeca 41

40318 Dekanovec

ili skeniranu prijavnicu na e-mail adresu: opcina-dekanovec@ck.t-com.hr

**8. PRIJAVE KOJE SE NEĆE RAZMATRATI**

Neće se razmatrati prijave programa i projekta organizacija civilnog društva:

* koje nisu predale financijska izvješća o sredstvima utrošenim u 2020. godini;
* koje nisu ispunile obveze vezane za plaćanje socijalnih doprinosa ili poreza na dohodak;
* za programe čije je financiranje u potpunosti zatvoreno iz drugih izvora financiranja (Državni proračun, proračuni jedinica lokalne i područne (regionalne) samouprave ili iz drugih izvora);
* koje nemaju osigurane druge izvore financiranja, odnosno koje novčana sredstva u 100 postotnom iznosu traže od Općine Dekanovec;
* koja je dostavljena nakon roka za podnošenje prijave;
* koja ne zadovoljava uvjete iz točke 3. ovog Javnog poziva; – koja u Obrascu za prijavu programa ili projekta ne sadrži odgovore na sva pitanja.
* koje nisu uz prijavu predočile sve obvezne dijelove prijave iz točke 5. Ovog javnog poziva.

**9. ODABIR I NAČIN PROCJENE PROGRAMA ILI PROJEKTA**

Postupak ispravnosti kontrole pristiglih prijava, valorizacije i predlaganja provodi nadležno stručno povjerenstvo Općine Dekanovec. O dodjeli i visini financijske potpore odlučuje načelnik na temelju prijedloga nadležnog stručnog povjerenstva Općine Dekanovec.

Nadzor nad namjenskim korištenjem odobrenih sredstava provodi Jedinstveni upravni odjel Općine Dekanovec.

**Kriteriji za odabir programa ili projekta su:**

* kvaliteta i sadržajna inovativnost ponuđenog programa ili projekta;
* kvaliteta dosadašnjeg rada, uspjesi i iskustvo u provođenju programa ili projekta udruge i druge pravne i fizičke osobe;
* neposredna društvena korist za lokalnu zajednicu te doprinos razvoju civilnog društva;
* trajan i sustavan utjecaj na korisnike programa ili projekta;
* održivost programa ili projekta; – jasno naveden postupak praćenja evaluacije programa ili projekta;
* udio volonterskog rada;
* organizacijski i ljudski kapaciteti za provedbu programa ili projekta;
* realan odnos troškova i očekivanih rezultata programa ili projekta.

**Prednost u ostvarivanju financijske potpore imaju programi ili projekti**:

* koji su do sada kontinuirano financirani i uspješno provedeni,
* koji trajno, sustavno i intenzivno utječu na korisnika,
* koje podnositelji programa ili projekta provode u suradnji sa srodnim udrugama i drugim pravnim i fizičkim osobama,
* koji se odvijaju na području Općine Dekanovec.

**10. ROK I NAČIN OBJAVE REZULTATA JAVNOG POZIVA**

Rezultati Javnog poziva bit će objavljeni na internetskoj stranici Općine Dekanovec www.dekanovec.hr. u roku od petnaest dana od dana donošenja odluke o dodjeli financijskih potpora i visini financijske potpore.

**11. PRAVO PRIGOVORA**

Udruga i druga pravna i fizička osoba koja je sudjelovala u Javnom pozivu može podnijeti prigovor na odluku o odabiru programa ili projekta i visini financijske potpore. Prigovor se podnosi načelniku putem Jedinstvenog upravnog odjela Općine Dekanovec, u roku od osam dana od dana objave rezultata Javnog poziva na internetskoj stranici općine. Prigovor se dostavlja na način kao i prijava na Javni poziv. O prigovoru odlučuje načelnik.

**12. POTPISIVANJE UGOVORA**

Udruge i druge pravne i fizičke osobe kojima se odobri financijska potpora sklapaju s Općinom Dekanovec **Ugovor o korištenju sredstava iz Proračuna Općine Dekanovec za 2022. godinu**. Ugovorom se uređuju međusobna prava i obveze udruge i druge pravne i fizičke osobe i Općine Dekanovec (dinamika, visina, rok i način isplate potpore, rok izvršenja programa ili projekta, način i dinamika izvješćivanja o provođenju programa ili projekta i utrošku sredstva, obveze udruge i druge pravne i fizičke osobe u slučaju nenamjenskog trošenja potpore, obveza vraćanja neutrošenih sredstava i slično). Obrazac prijave na Javni poziv sastavni je dio Ugovora. Ako ovlaštena osoba udruge i druge pravne i fizičke osobe ne pristupi potpisivanju Ugovora, a svoj nedolazak ne opravda u roku od pet dana od primanja poziva, smatrat će se da je udruga i druga pravna i fizička osoba odustala od ostvarivanja potpore.

**13. OBAVIJEST O OBJAVI NATJEČAJA**

Predmet Javnog poziva, podatak o tome gdje se tekst Javnog poziva objavljuje i rok podnošenja prijava objavljuju se u  lokalnim medijima, na internetskoj stranici Općine Dekanovec www.dekanovec.hr te na oglasnoj ploči općine.

KLASA: 230-01/21-01/05

URBROJ: 2109/20-01-21-2

Dekanovec, 12.11.2021. godine

OPĆINA DEKANOVEC

OPĆINSKI NAČELNIK

Ivan Hajdarović